Kanisa Katoliki la Kisiria la Malabar ni mojawapo kati ya madhehebu ya Ukristo wa mashariki yenye ushirika kamili na Papa na Kanisa Katoliki lote. Linafuata mapokeo ya Mesopotamia na kutumia liturujia ya Mesopotamia, lakini linapatikana hasa India na katika nchi mbalimbali ambapo waamini wake wamehamia, kama vile Marekani, ambako lina majimbo mawili, na Kanada, Australia na Britania ambako kuna jimbo mojamoja. Kwa jumla lina waumini milioni 4-5, wakiongozwa na askofu mkuu kabisa wa Ernakulam-Angamaly na maaskofu wengine 56, mapadri 9,121 katika parokia 3,224. Kanisa hilo ndiyo madhehebu kubwa kuliko yale yote yanayosisitiza kuwa yametokana na kazi ya Mtume Thoma. Kati ya waamini wake, sista Mfransisko Alfonsa Matathupadathu alitangazwa mtakatifu na Papa Benedikto XVI tarehe 12 Oktoba 2008. Baada yake wametangazwa watakatifu wengine wawili: padri Kuriakose Elias Chavara na sista Eufrasia Eluvathingal. Kwa sasa Kanisa hilo lina masista 35,000 hivi na mabruda 6,836. Kanisa hilo lina kalenda maalumu kwa mwaka wa liturujia inayofuata mwendo wa historia ya wokovu na kiini chake kikiwa maisha ya Yesu.